OBRAZLOŽENJE

I    PRAVNA OSNOVA ZA DONOŠENJE AKTA

Pravna osnova za donošenje akta sadržana je u članku 14. stavak 8. Zakona o kulturnim vijećima i financiranju javnih potreba u kulturi („Narodne novine“ br. 83/22) i članku 39. Statuta Grada Pula-Pola (Službene novine – Bollettino ufficiale Pula - Pola br. 07/09, 16/09, 12/11, 01/13, 02/18, 02/20, 04/21 i 05/21).

II    OSNOVNA PITANJA I PRIKAZ STANJA KOJE SE UREĐUJE AKTOM

Zakonom o kulturnim vijećima i financiranju javnih potreba u kulturi propisana je obveza donošenja općeg akta kojim se propisuju kriteriji za dodjelu javnim natječajem i neposrednom pogodbom prostora za rad i drugih nekretnina u vlasništvu jedinice lokalne i područne (regionalne) samouprave fizičkim i pravnim osobama koje djeluju na području kulture.
Odlukom o davanju u zakup poslovnih prostora fizičkim i pravnim osobama koje djeluju u području kulture (u daljnjem tekstu: Odluka) utvrđuju se  postupci, uvjeti i kriteriji za davanje u zakup poslovnih prostora u vlasništvu  Grada Pule (u daljnjem tekstu: poslovni prostori) fizičkim i pravnim osobama koje djeluju u području kulture za potrebe kulturnog i umjetničkog stvaralaštva, produkcije, distribucije, edukacije i sudjelovanja u kulturi, za čuvanje građe koja ima status kulturnog dobra te kada obavljaju djelatnost koja je od posebnog interesa za kulturni razvitak Grada Pule. 
Poslovni prostori daju se u zakup na temelju javnog natječaja ili neposrednom pogodbom u slučajevima koji su taksativno navedeni u članku 3. Odluke.
Člankom 5. Odluke određen je način pokretanja postupka za davanje poslovnog prostora u zakup neposrednom pogodbom, popis dokumentacije koja je obvezni prilog zahtjeva te postupak i ovlašteno tijelo za donošenja odluke o davanju i zakup te nadležno upravno tijelo za pripremu ugovora o zakupu.
Odluku o raspisivanju javnog natječaja za zakup poslovnih prostora u vlasništvu Grada Pule donosi Gradonačelnik. Natječaj se raspisuje jednom godišnje i otvoren je najduže jednu godinu, odnosno dok svi poslovni prostori koji su izloženi na natječaju ne budu dati u zakup, a natječaj se   objavljuje na oglasnoj ploči i mrežnoj stranici Grada Pule. (Članak 6.)
Natječaj raspisuje i provodi Povjerenstvo za davanje u zakup poslovnih prostora Grada Pule fizičkim i pravnim osobama koje djeluju u području kulture. 
Povjerenstvo koje imenuje gradonačelnik sastoji od 5 (pet) članova od kojih su 2 (dva) člana predstavnici Upravnog odjela nadležnog za djelatnost kulture, 1 (jedan) član predstavnik Upravnog odjela nadležnog za upravljanje imovinom  i 2 (dva) člana predstavnici Kulturnih vijeća Grada Pula-Pola i istog broja zamjenika članova. (članak 7.)
Način provođenja natječaja, obvezni sadržaj natječaja te taksativni popis dokumentacije koja se mora priložiti uz prijavu na natječaj propisani su člancima 8-11.Odluke.
Uvjeti koje mora ispunjavati pravna osoba da bi mogla dobiti u zakup poslovni prostor propisani su člankom 12. Odluke, a mjerila za ostvarivanje bodova na temelju kojih se formira lista reda prvenstva prijavljenih pravnih osoba na natječaj te kriterij za ostvarivanje prednosti na listi reda prvenstva u slučaju da dva ili više prijavitelja ostvari jednak broj propisani su člankom 13. Odluke.
Uvjeti koje mora ispunjavati fizička osoba da bi mogla dobiti u zakup poslovni prostor propisani su člankom 14. Odluke, a mjerila za ostvarivanje bodova na temelju kojih se formira lista reda prvenstva prijavljenih pravnih osoba na natječaj te kriterij za ostvarivanje prednosti na listi reda prvenstva u slučaju da dva ili više prijavitelja ostvari jednak broj bodova člankom 15. Odluke.
Člankom 16. Odluke određena su posebna mjerila na temelju kojih se formira lista reda prvenstva prijavljenih fizičkih osoba- mladih umjetnika do 35 godina života na natječaj te kriterij za ostvarivanje prednosti na listi reda prvenstva u slučaju da dva ili više prijavitelja ostvari jednak broj bodova.
Člankom 17.  Odluke određeno je da se na zaključenje ugovora o zakupu, otkaz ugovora o zakupu,  međusobna prava i obveze zakupodavca i zakupnika, vrijeme na koje se zaključuje ugovor o zakupu, iznos zakupnine, ulaganja u poslovni prostor, obavljanje gospodarske djelatnosti u poslovnom prostoru  odgovarajuće se primjenjuju odredbe Odluke o dodjeli poslovnih prostora u vlasništvu Grada Pula-Pola na uporabu udrugama.
Odluka se primjenjuju i na uporabovnike poslovnih prostora u vlasništvu Grada Pule koji su ugovore o uporabi zaključili na temelju ranije donesenih odluka, odnosno akata Grada Pule, a stupa na snagu osmog dana od dana objave u Službenim novinama – Bollettino ufficiale Pula – Pola. 

III  TEKST PRIJEDLOGA AKTA

Tekst prijedloga Odluke dostavljen je u prilogu.
  
IV  FINANCIJSKA SREDSTVA POTREBNA ZA PROVEDBU AKTA

Za realizaciju ove Odluke nisu potrebna financijska sredstva

